Transcript vum Livestream: Presentatioun vum Mesurëpak fir d’Ënnerstëtzung vun de Stéit an de Betriber (31.03.2022)

# Intervenanten

* Yuriko Backes, Finanzministesch
* Franz Fayot, Wirtschaftsministser
* Serge Allegrezza, Statec-Direkter
* Pascale Toussing, Direktesch vun der Steierverwaltung
* Journalisten

Sproochen

* Lëtzebuergesch

# Transcript

[Yuriko Backes]

Gudde Mëtteg a Merci fir Presenz haut hei.

Dir gesitt, hei ass de Panel elo e bësse méi "gender-balanced", wéi dee vu virdrun.

Voilà. Haut ass de Solidaritéitspak decidéiert ginn.

Et ass wichteg villäicht och nach eng Kéier drop anzegoen, firwat d’Regierung eng Tripartite ageruff hat, a firwat et wichteg war elo eben ze handelen.

Mir waren amfong amgaang an hate gehofft aus enger Covid-Kris erauszekommen, d’Enn vun engem Tunnel ze gesinn.

Mir sinn dunn eragefall an eng Krichssituatioun: Russland huet d'Ukraine ugegraff, wat wierklech d'Situatioun fundamental geännert huet.

Dat huet Impakt op d'Weltwirtschaft. Ech mengen dat gesi mer alleguerten. Dat bréngt eng Imprevisibilitéit mat sech, wat ëmmer problematesch ass.

D'Croissance ass a ganz Europa substantiell nees no ënne revidéiert ginn.

D’Energiepräisser an domadder natierlech och d’Inflatioun sinn op e Niveau gesprongen, dee mir och säit ganz laangem net méi kannt hunn.

An anere Wieder: mir sinn amfong elo an enger Wirtschaftskris.

An et ass haut nach wierklech ze fréi fir ze gesinn a wéi eng Richtung dat geet, wéi laang dat dauert.

Wourëm goung et der Regierung an de Sozialpartner hei an der Tripartite?

Éischtens.

D’Aarbechtsplazen ofzesécheren. Dat ass extrem wichteg.

Zweetens: D’Kafkraaft vun de Leit z'erhalen, besonnesch vun deenen, déi op de méi niddrege Plazen op der sozialer Leeder stinn.

An de Leit an den Entreprisen och Vertrauen a Previsibilitéit ze ginn.

Och am Ausland mengen ech, oder vis-à-vis vum Ausland, ass et ganz wichteg de Message ze ginn, dass Lëtzebuerg ee Staat ass, op deen d’Entreprisen, sou wéi och d’Bierger ziele kënnen, wann et ufänkt méi schlecht ze ginn, wa mer an enger Krisesituatioun sinn.

Ech mengen dësen Accord huet also och eng wichteg Signalwierkung iwwert deem eraus wat mir hei da ganz konkret och fir d'Bierger a fir d'Entreprisë maachen.

D'Äntwert eben hei drop ass: de Solidaritéitspak Et ass ee ganz gutt equilibréierte Pak Éischtens nach eng Kéier kloer ze soen, dass mir alleguerte Bekenntnis zum Index hunn.

D’Index-Tranche vun Abrëll, déi fält, déi wäert falen.

D’Entreprise kréie Previsibilitéit: et wäert 2022 an 2023 just eng Index-Tranche d’Joer ginn.

D’Index-Tranche, déi de Moment fir den August virgesinn ass, wäert dofir op den Abrëll 2023 verréckelt ginn.

D’Entreprise, déi vill Energie verbrauchen a lo besonnesch impaktéiert sinn, kréie konkret Hëllefen.

D’Leit kréien de Kafkraaft-Verloscht, deen se doduerch iwwert déi 8 Méint hunn, plus den Impakt vun der CO2-Steier an de Joren 2022 an 2023 kompenséiert, a souguer iwwerkompenséiert.

De Premier huet jo schonn en Iwwerbléck ginn och vun deem ganze Pak an der Chamber.

Do war een Debat de Mëtteg an ech wëll dann hei vun dëser Geleeënheet profitéieren fir dann op déi verschidden Aspekter anzegoen, op déi finanziell Aspekter anzegoen.

Do wëll ech dann haaptsächlech op 3 Punkten Iech informéieren. Éischtens iwwert den neien "Crédit d’Impot Energie".

Zweetens iwwert d'Reduktioun vun 7,5 Cents um Liter Bensinn, Diesel a Mazout an drëttens och eng Referenz maachen op déi nei Garantië fir Bankprêten.

De Minister Fayot wäert dann och explizitt duerno méi genee op d'Aiden fir d'Entreprisen agoen an ech si ganz frou, dass d'Madamm Toussing an och den Här Allegrezza hei sinn an ech wëll hinnen 2 an och hiren Ekippen hei och nach eng Kéier wierklech e ganz, ganz grousse Merci soen, well et ware ganz laang Deeg a ganz kuerz Nuechten, wou ganz vill heiru geschafft ginn ass. Ech mengen d'Statistike vum Statec fir dat ganz wat mir hei maachen, ze beleeën, dat ass amfong d'Basis dofir.

Dat heescht do ass ganz vill Aarbecht geleescht ginn op där Säit. Wéi gesot, nach eng Kéier, och Ärer Ekipp, Här Allegrezza, Villmools Merci, an och der Madamm Toussing an hirer Ekipp, déi eis ganz vill Graphike gemoolt hunn fir do hin ze kommen, wou mir dann elo gelant sinn.

Dann, wéi gesot, Éischtens wëll ech dann e puer Wieder soen iwwert de neie Crédit d’Impôt Energie.

Fir deem säi Montant ze bestëmmen huet d’Regierung de Statec gefrot, genee auszerechnen, wat dee Kafkraaft Verloscht ass vun sou engem Indexreport. De Statec huet seng Berechnungen an aller Onofhängegkeet gemaach.

Wéi dat ganz normal ass. An de Statec huet eis du gesot, wat de Kafkraaftverloscht ass an der Moyenne, och pro Mount dann, wou den Index net fält.

Dat ass fir ee Menage am 1. Quintil : am Joer 2022, 84 Euro de Mount; am Joer 2023: 55 Euro.

Fir ee Menage am 2. Quintil mécht de Kafkraaftverloscht am Joer 2022 all Mount wou den Index net fält 76 EUR aus.

Am Joer 2023 läit dee Menage schonn nees am positive Beräich.

All aner Quintillen hunn, dann, statistesch gesinn, kee Kafkraaftverloscht méi am Joer 2022, wann een all d’Mesuren dann och "en compte" hëlt, an ech mengen dat muss een awer fairerweis maachen, well dat entsprécht jo dann och der Realitéit, déi Deel dann och vun dësem Pak sinn, ofgesinn natierlech vum "Crédit d’impôt".

Op där Basis hu mir dann een neie "Crédit d’impôt" entworf, dee mir dann de "Crédit d’Impôt Energie" nennen.

Deen neie "Crédit d’impôt" gëtt pro Persoun gerechent. Dat ass ganz wichteg.

Wann een an engem Menage also zu 2 Leit schafft, da kritt dee Menage dee "Crédit d’impôt" amfong zwee Mol.

Dem Statec seng Berechnunge ware pro Menage. Mir hunn dat geholl a mir hunn et op d'Leit eenzel iwwerdroen. Dat heescht dat ass schonn do eng grouss Iwwerkompensatioun an dat gëllt hei souwuel fir d'Salariéeën, wéi fir d'Independanten, wéi fir och d'Leit an der Pensioun.

De "Crédit d’impôt" gëtt all Mount ausbezuelt, wou den Index net fält, a priori also wärend den 8 Méint, vun August 2022 bis Mäerz 2023.

Fir Salairen a Pensiounen tëscht 936 Euro an 44.000 Euro d’Joer– dat ass also den 1. Quintil - ginn et da mat dësem Kredit 84 Euro de Mount.

De Montant geet dann erof : bei Salairen a Pensiounen tëscht 44.000 Euro an 68.000 Euro d’Joer - do si mer dann am Quintil 2 - kréie wéinstens 76 Euro dann de Mount, a vun 68.000 Euro un gëtt en da progressiv bis op 0 Euro de Mount erof.

Dat ass also eng Mesure, déi ganz kloer sozial gestaffelt ass.

Ech mengen dat war wat hei fir d'Regierung a fir verschidde Sozialpartner trotzdeem ganz, ganz wichteg.

Déi Leit, déi dann de Qualifizéierte Mindestloun an den Onqualifizéierte Mindestloun hunn, kréien domadder souguer all Mount méi kompenséiert, wéi se kritt hätten, wann den Index gefall wär.

Mir bezuelen och 2022 an 2023 all Mount, deen den Index geréckelt ginn ass, dee selwechten héije Montant aus, obscho laut Statec, 2023 am 1. Quintil ee méi nidderege Montant virzegesi wär, an am 2te guer kee méi Voilà. Mir bezuelen dee Kredit pro Persoun, ech hunn dat schonn eng Kéier gesot, obschonn d’Perte vum Kafkraaft-Verloscht, sou wéi de Statec et ausgerechent huet, wéi gesot, sech ëmmer op de ganze Menage bezunn huet an och anescht wéi déi 2,5%, déi een duerch den Index bäikritt, sinn hei d'Montante beim "Crédit d’impôt" steierfräi.

Mir hunn et also kloer mat enger Iwwerkompensatioun ze dinn an ech géif Iech villäicht gären e puer Beispiller dozou ginn.

Eng Persoun, déi an der Steierklass 1 de Mindestloun verdéngt, also 2.257 Euro, kritt pro Mount, Netto, 42 Euro méi, wéi se kritt hätt, wann den Index gefall wär.

Eng Persoun, déi de qualifizéierte Mindestloun verdéngt, also 2.708 Euro, kritt pro Mount 38 Euro méi, se kritt hätt, wann den Index gefall wär.

Ee Monoparental, dee 4.300 Euro Brutto de Mount verdéngt, also schonn am 2. Quintil ass, kritt all Mount 31 Euro Netto méi bäi, wéi e kritt hätt, wann den Index gefall wär

Ee Jonggesell mat 5.125 Euro Brutto de Mount, kritt nach 22 Euro méi bäi, wéi wann den Index gefall wär.

En fait, kritt eng Persoun an der Steierklass 1, déi ënner 5.700 Euro Brutto de Mount verdéngt, méi een héije Montant kompenséiert, wéi deen, deen se iwwert den Index kritt hätt.

An der Steierklass 2 gëllt dat fir ee Stot mat engem Revenu bis zu 5.000 Euro Brutto.

Virun allem awer ass et wichteg nach emol drun z'erënneren, dass d’Ziel vun der Regierung ni war, de Report vum Index ze kompenséieren. Ech mengen dat ass kloer.

Eis ass et hei dorëms gaangen de Kafkraaftverloscht, ze kompenséieren an dat op Basis ze maache vun de Statec-Berechnungen, wou jo den Index net annuléiert gëtt, mee reportéiert gëtt.

Da géif ech 2 Wieder soen iwwer d'Remise op de Präisser vun de Pëtrolsproduiten.

Dat ass eng Mesure, wéi mer se iwwerall och am Ausland gesinn, an déi och vun de Gewerkschafte gefuerdert ginn ass.

Soubal dat entspriechend Gesetz wäert a Kraaft sinn – a bis Enn Juli 2022 - wäert de Staat dann ebe 7,5 Cents vum Präis op der Pompel iwwerhuelen, deen also un entspriechende Montant wäert erofgoen.

Mir ginn hei net un d’Accisen, an also och net un d’CO2-Steier fréckelen.

Déi 7,5 Cents gi vum Pëtrolier vum Präis ofgerechent.

Dat ass also eng Netto Reduktioun.

Dofir gëtt ee Gesetz gemaach, wat lo ganz kuerzfristeg wäert op den Instanzewee geschéckt ginn.

D’Reduktioun trëtt a Kraaft, soubal dann dat Gesetz en Vigueur ass.

Dat heescht net, dass de Präis wäert agefruer ginn, well d’Präisser weider mam Marché natierlech variéiere wäerten.

Si wäerten ebe just 7,5 Cent méi niddereg sinn, wéi se eben soss wären.

Op engem Tank vu 50 Liter mécht dat ëmmerhin 3,75 Euro aus.

Grad Leit, déi vill fuere mussen, wäerten dat z'appreciéiere wëssen.

Mir maachen dann och eng nei Garantie fir Bankprêten: nom Modell vun de Garantien, déi de Staat schonn och am Kader vun der Covid-Krise ginn huet.

D’Banke kennen dee System, an dee System, dee funktionéiert och.

Mir wäerten dee System also “reaktivéieren” fir deenen Entreprisen, déi hei viséiert sinn, kënnen ze hëllefe fir eventuell Liquiditéits-Enkpäss z'iwwerbrécken.

Dann erlaabt mer fir Iech e puer Wieder ze soen iwwert d'Implicatiounen da fir d’Staatsfinanzen.

De Solidaritéitspak huet ee Gesamtvolume, wann een dat esou kann nennen, vun 1,335 Milliarden, also 1.335 Milliounen.

Dat sinn also bal 2% vum PIB.

Dat ass en zolitte Montant.

De neie Steierkredit "Crédit d’Impôt Energie“ wäert eis 440 Millioune kaschten.

Well Studenten an d'Beneficiaire vum Revis net vum Steierkredit benefisséiere kënnen, hëllefe mer deenen dann ... D'Studienhëllefen, do wäerte mer dann e Montant vun 10 Millioune weider asetzen a bei der Upassung vum REVIS, wéi och fir d'"Personnes gravement handicapées", wäerte mir se weider ënnerstëtze mat 4,5 Milliounen.

D'Remise vun de 7,5 Cents um Bensinn an Diesel bis Juli, an de Mazout - dat wäert bis Enn des Jores goen an net just bis Enn Juli - wäert eis ëm déi 75 Millioune kaschten.

D'Revisioun vun der "Subvention loyer" wäert eis 5 Millioune kaschten.

D'Reform vun der Prime e-House am Logement wäert eis 2 Millioune kaschten.

An d'"Aides aux entreprises", do wäert den Här Fayot natierlech och méi präzis drop agoen, wäert eis 225 Millioune kaschten.

Dat ass elo en Total vun e bëssen iwwer 760 Milliounen.

Do si mer dann also plus-minus bei 1% vum PIB.

D'Mesurë vum Energie-Dësch – déi jo och een direkten Impakt op d’Kafkraaft hunn, déi och mat agerechent waren am Statec senge Statistiken, doriwwer hate mir scho kommunizéiert. Déi sinn op engem Montant vun 75 Milliounen Euro.

Dat Ganzt also zesumme leie mer bei 830 Milliounen.

Dobäi kommen dann nach bis zu 500 Millioune Garantien, déi de Staat dann iwwerhëlt, déi ech och kuerz mentionéiert hat.

Dat si vill Suen, mee ech mengen, dat mécht mech natierlech als nei Finanzministerin, setzt mech an eng speziell Situatioun.

Mee ech mengen an ech sinn och wierklech iwwerzeegt dovunner, dass déi Suen hei wierklech gutt investéiert sinn.

D’Alternativ, näischt ze maachen, wär, mëttelfristeg, fir eis Gesellschaft, fir d'Leit, och fir d'Entreprisen a fir eis Wirtschaft am grousse Ganze vill méi deier ginn.

Gläichzäiteg muss ech soen: méi, mengen ech, wier wierklech elo hei och net dra gewiescht.

Mir wëssen net, wat geschitt. Mir wëssen net, wou d'Situatioun mam Krich eis hiféiert. Mir wëssen net, wéi et weidergeet mat den Energiepräisser.

Mir wëssen net, wéi et weidergeet mat der Inflatioun.

Wéi ech scho gesot hat: mir haten 2021quasi erëm een equilibréierte Budget am Zentralstaat.

Eigentlech hätt dat gutt Resultat dann och eng Verbesserung fir 2022, also dëst Joer, kënne mat sech bréngen.

Mee bon. Elo huet d'Situatioun sech geännert. Dat ass esou an elo maache mir dann dat Bescht draus.

2022 war bis elo am Budget en Defizit vun 1,2 Milliarden Euro virgesinn.

Wéi gesot: d'Situatioun ass elo e bëssen eng aner.

Et ass eben elo, dass mer an enger Krichssituatioun sinn an der Ukraine an dat eng allgemeng Verschlechterung vun der Konjunktur mat sech bréngt.

Deementspriechend wäerten dann och eis Recettë manner gutt ausfalen. Leider.

Donieft kommen dann elo och d'Mesurë vun dësem Solidaritéitspak, sou dass mer 2022 awer nees ee méi zolitten Defizit wäerten hunn, dee kéint a Richtung 2 Milliarden Euro goen.

Bon et ass ganz, ganz kloer och meng Responsabilitéit als Finanzministesch dofir ze suergen, dass dat heiten Alles net aus dem Rudder leeft, an dass mir och eisen AAA behalen.

Den AAA ass fir mech an ech menge fir soss och keen, weder an der Regierung, nach soss hei am Land, eng Formalitéit.

An en ass keng Selbstverständlechkeet. Et ass awer de Garant fir finanziell Stabilitéit, vun eisem Land, vun der Zouverlässegkeet a vun der Attraktivitéit vun eisem Land. Dat ass a bleift extrem wichteg.

Fir mech a fir d'Regierung.

Deen hei Pak entsprécht och de Recommandatioune vun den internationalen Organisatiounen: FMI, OCDE.

Déi hunn eis alleguerten "à répétition" ënnerstrach, dass net nëmmen eis, mee alleguerten de Länner, déi an deenen Organisatioune vertruede sinn, dass mer musse ganz gutt oppassen, dass déi Mesuren, déi geholl ginn, sozial cibléiert sinn, an och an der Zäit limitéiert sinn. Also keng strukturell Mesuren huelen.

An ech mengen dat ass och wat mir hei maachen. Mir maache sozial cibléiert Mesuren a mir limitéieren se an der Zäit.

Ech géif hei ophalen an dann dem Här Fayot - et deet mir Leed, ech war elo e bësse laang - d'Wuert ginn a fir mech ass et och ganz wichteg, dass nom Här Fayot dann och d'Madamm Toussing e puer Wieder zum neie "Crédit d'impôt Énergie" soen a wann Dir Froen hutt, dann entwäerte mer ganz gären dorop.

An et ass duerno de Serge Allegrezza och eis kann nach méi Background-Informatioune ginn, well ech mengen alles wat mir hei gemaach hunn, ass baséiert op Informatioune vum Statec . Dofir ass dee Volet och ganz wichteg ze verstoen.

Ech soen Iech Merci.

[Franz Fayot]

Jo, schéinen, gudde Mëtteg och vu menger Säit.

Wa mer am Dezember d'lescht Joer nach un där leschter, viregter Tripartite net wierklech Eens waren, iwwert de Constat vun enger Kris, a vun enger Wirtschaftskris.

Deemools ware mir nach éischter an enger Perspektiv vu Relance vun der Ekonomie, vum Rattrapage no der Pandemie, wou wierklech och d'Ekonomie staark geboomt huet, waren trotzdeem schonn eng Rei däischter Wolleken um Himmel.

Sou ass et esou, dass mer haut am Kader vun dëser Tripartite wierklech alleguerten dee Constat gedeelt hunn, dass et wierklech grav Probleemer gëtt, déi och een direkt Handelen erfuerdert hunn.

Mir hu gesinn, dass et ëmmer méi ... Dass natierlech d'Energiepräisser, déi schonn héich ware säit September d'lescht Joer, nach méi duerch de Plaffong gaange sinn.

Dass och eng Rei Liwwerketten net méi funktionéieren. Dass d'Präisser vu "Matière premières" an d'Luucht ginn an dass och den allgemenge Kontext fir d'Wirtschaft ëmmer méi komplizéiert gëtt.

Dat ass een Tableau, dee gemoolt ginn ass vun de Representante vun der UEL am 1. Deel vun der Tripartite an dee Constat ass mengen ech breet gedeelt ginn tëschent all de Sozialpartner an och vun der Regierung.

Mir hunn, fir nëmmen ee Beispill ze ginn, wat d'Explosioun vun den Energiepräisser an och d'Präisser vu verschiddene "Matières premières" ugeet, do hu mir gesinn, dass Dezember 2021, also an der Evolutioun vun de Präisser, säit Dezember 2021, mat Referenz op 2019, z.B. beim Gas eng Augmentatioun do war vun +900%.

Beim Stroum +800% a bei Stolschrott a Koffer +60%.

Dat ass just ee Beispill vun Energiepräisser, "Matières premières", déi duerch de Plaffong gaange sinn an et sinn nach eng Rei aner sou Inzidenzen, déi mir nach net genee mesuréieren, mee déi, wéi gesot, deen Tableau awer relativ kloer duergestallt hunn an och wierklech gewisen hunn, dass mir elo mussen handelen.

An dofir sinn ech frou, dass mer déi Tripartite haten.

Et war eng gutt Tripartite, wou mer en seriöen Dialog gefouert hunn, och well mer dee Constat do gedeelt hunn ënnert Partner ronderëm den Dësch.

Et war eng laang Diskussioun, eng grëndlech Diskussioun, wou mir eis echangéiert hunn, wou mir eis Zäit geholl hunn fir mateneen ze schwätzen.

Och wann ech natierlech bedaueren, dass den OGBL elo net bei dësem Accord dobäi ass, ass dat hei un sech, vun deem "Point de vu" een "Accord partiel" ass, sou sinn ech awer frou, dass de Modell vun der Tripartite sech bewäert huet.

An ech géif och wierklech gären deene Partner, déi hei matgemaach hunn e grousse Merci soen.

Der UEL, dem LCGB an der CGFP.

Si hunn dat gemaach, wat verantwortlech ass, fir d'Leit, déi Kafkraaft verléieren, an am meeschten drënner leiden an d'Yuriko Backes huet dat elo just gutt illustréiert unhand vun e puer Beispiller, wéi déi "Crédits d'impôt" do wierken awer och fir d'Wirtschaft, déi duerch ganz turbulent Zäite geet.

Dee Pak, dee mir verhandelt hunn, dee Solidaritéitspak, wéi de Premier en haut an der Chamber, fannen ech, gutt genannt huet, setzt den Index a kenger Aart a Weis a Fro.

Mee e limitéiert en zäitweileg op eng Indextranche dëst Joer an eng d'nächst Joer, am Abrëll 2023, An der Hypothees, wou dëst Joer géif nach eng falen, wat jo probabel ass, no de Chiffere vum Statec.

Wann eng weider Tranche dann d'nächst Joer géif falen, sou gëtt déi ëm 12 Méint reportéiert. Si gëtt net annuléiert. Dat ass wichteg.

A wat och wichteg ass bei dëser Tripartite ass, dass et e kloert Bekenntnis ginn ass vun all de Partner ronderëm dem Dësch, Regierung, UEL an natierlech och d'Gewerkschaften, zu deem wichtegen Instrument vum Index an ech sinn och immens frou, dass haut an der Chamber sou e breeden Konsens ronderëm dësen Accord sech konnt fannen an och e ganz staarkt Bekenntnis erëm eng Kéier zum Index. Den Index ass a bleift e wichtegt Instrument vun eisem soziale Modell, vun eisem sozialen Zesummenhalt.

Mee ech mengen et ass richteg, an néideg an dëser Zäit, och fir der Wirtschaft déi néideg Previsibilitéit ze ginn op 2 Joer fir eben deen Ajustement um Index elo op eng temporär Aart a Weis ze maachen.

Dat wat mer maache mat dësem Solidaritéitspak, ass awer och wichteg fir eis weiderhin déi néideg Marge ze loosse fir d'Zukunft ze plangen.

Dat ass gesot gi vun de Representante vun der UEL. Mir sinn an enger Transformatioun vun eiser Wirtschaft. Mir mussen eis Wirtschaft dekarboniséieren.

Eis Wirtschaft digitaliséiert sech. An déi 2 Transitioune musse mir och begleeden duerch déi néideg Investissementer, duerch déi néideg Co-Finanzementer, déi mir mussen als Staat maachen. Dat maache mir ganz vill am Wirtschaftsministère. Dat gëtt och natierlech am Finanzministère gemaach.

An et ass wichteg, dass dee Solidaritéitspak eis déi néideg "Marge de manoeuvre" do léist fir weiderhin Aiden ze maachen, fir d'Dekarboniséierung an d'Digitaliséierung, awer och fir nei Secteuren opzebauen, sief dat de Space oder Santéstechnologien, oder munch aner Saachen, déi mir nach weider developpéieren.

Ech fannen et gutt, dass dee Solidaritéitspak elo och budgetär esou ass, dass mer net relativ schnell duerno mussen mat engem neien Zukunftspak oder wéi en am Volleksmond heescht "Spuerpak" dann nokommen.

Ech géif gäre kuerz agoen op déi verschidde Mesurë fir d'Betriber aus dem Solidaritéitspak.

Dat sinn engersäits Mesuren, déi deenen Entreprisen direkt hëllefen, déi ënnert de Suitte vum Krich an der Ukraine leiden an déi och ënnert der héijer Inflatioun a besonnesch ënnert den héijen Energiepräisser leiden.

An wéi ëmmer bei Mesuren, déi de Betriber zegutt kommen, geet et och hei ëm Mesuren fir d'Aarbechtsplazen ze preservéieren.

Dat ass erkannt ginn, dass mer hei alleguerten an engem Boot setzen. Wa mir Eppes maache fir eis Betriber, dann ass dat natierlech och gutt fir hir Beleegschaft. Dat ass och e Constat, deen een ëmmer erëm mécht, wann ee bei d'Betriber geet, op den Terrain, wéi enk do wierklech déi Relatioun do besteet.

Mir hunn kuerz a laangfristeg Hëllefen an dësem Solidaritéitspak.

Aus Siicht vun de Betriber ass sécherlech déi wichtegst, déi fir d'Kompenséierung vun den héije Stroum- a Gaspräisser.

Vun där Hëllef kann all Betrib profitéieren, deem seng Energiekäschten 3% opmannst vum "Chiffre d'affaire" ausmaachen.

Dat sinn déi sougenannt "energie-intensiv Betriber" an dat sinn net nëmmen Industriebetriber, déi fënnt een an alle Secteuren, déi vill Energie brauchen.

Mat där Aide kompenséiere mir 30% vun de Méikäschten, déi iwwert eng Verdueblung vun den Energiepräisser erausginn. D'Formel ass e bësse komplex. Ech spueren Iech elo den Detail.

Mee dat ass ongeféier de Schlëssel.

Eng kleng oder mëttelgrouss Entreprise kann sou eng Hëllef vu bis zu 2 Milliounen Euro ufroen

iwwert déi ganz Period vun deem "Temporary Framework", dee vun der Kommissioun gemaach ginn ass fir den Ukraine-Krich ... d'Suitte vum Ukraine-Krich opzefänken.

Wann dann nach eng "Perte d'exploitation" dobäikënnt, da kann deen Taux och op 50% goen a bei verschiddene Betriber souguer op 70% eropgoen.

Déi finanziell Enveloppe vun där ganzer Hëllef ass 225 Milliounen Euro.

Déi 2. méi kuerzfristeg Hëllef si staatlech Garantien, wann e Betrib e Prêt bei enger Bank mécht - d'Yuriko Backes huet dat schonn ugeschwat.

Dat ass sou ongeféier wéi dee Covid-19-Prêt, wou mir jo och staatlech Garantien do ginn hunn an dat ass eng Enveloppe vu 500 Milliounen Euro, déi awer natierlech net mussen

decaisséiert ginn. Dat ass eng Staatsgarantie, déi op deene Prête spillt, déi vu kommerzielle Banke gemaach ginn.

Dat sinn alles Mesuren, déi mir an der Tripartite festgehalen hunn. Wou mir elo natierlech nach mussen e Gesetz dozou maachen a wou mer och nach dann zu deem Gesetz musse vun der Bréisseler Kommissioun e "Feu vert" dozou kréien. Ech hoffen awer, dass dat änlech wéi dat bei de Covid-Hëllefen de Fall war, och schnell an zäitno ka geschéien.

Bei deenen Hëllefe fir d'Energie-Präisser, dat si Projeten, déi ech mam Claude Turmes zesumme maachen a wou mer da wäerten "le moment venu", wann déi Projeten um Dësch leien, och nach eng Kéier doriwwer kommunizéieren.

MIr hunn och prinzipiell an der Tripartite festgehalen, dass mer eng weider Aide maachen fir Betriber aus der Konstruktioun, dem Liewensmëttelhandwierk an dem Transportsecteur. Dat sinn alles Secteuren déi ënnert deene ganz héijen Dieselpräisser leiden an déi awer "par ailleurs" net ënnert déi Energie-intensiv Aiden do falen.

Dat ass eng Aide, wou mir den Detail allerdéngs nach mussen ausschaffen.

Dann hu mer eng weider Mesure, déi zwar allerdéngs scho geplangt war, mee déi och elo kënnt an déi an dësem Solidaritéitspak elo dran ass.

Dat ass de Kompensatiounsmechanismus fir Méikäschten aus dem ETS-System.

Dee gëtt direkt no der Ouschtervakanz deposéiert an iwwert dee Kader, dee virdru scho bestanen huet, mee deen elo erneiert gëtt, kënne mer Hëllefen ausbezuelen, déi, wéi gesot, am Kader vum europäeschen Emissiounshandel vu CO2-Zertifikater d'Méikäschte kompenséieren.

Dat ass besonnesch eng Hëllef, déi wichteg ass am Stolsecteur an do hu mer eng Enveloppe bis 2030 vu 500 Milliounen Euro, déi awer allerdéngs scho budgetiséiert war, déi also net hei an d'Enveloppe vum Solidaritéitspak dran ass.

Mir hunn doriwwer eraus och natierlech, an do kucke mer natierlech an d'Zukunft, wéi gesot, an d'Energie- a Klimatransitioun.

Mir sinn amgaang ze kucken, wéi mer kënnen eise ganzen Aide-Regimm upassen op dat wat elo vun der Kommissioun kënnt. Dir wësst dass do Reflexiounen amgaange si fir de ganze Kader vun den "Aides d'État" unzepassen un déi Transitioun. Do kommen nei Instrumenter, wéi zum Beispill déi Infrastrukturinvestissementer z'erméiglechen, fir och nach méi an der Kreeslafwirtschaft ze maachen.

Bref - fir déi ganz "Transition verte et digitale" do nach besser kënnen z'accompagnéieren an ze co-finanzéieren an dat wäerte mer och Enn dës Joer warscheinlech dann op den Instanzewee bréngen.

Dat ass jo eng vun deene grousse Lektiounen, déi mer aus dëser Kris zéien, dass mer musse méi onofhängeg gi vu fossillen Energien, dass mer, wéi gesot, eis Wirtschaft mussen dekarboniséieren an dat geet eben och iwwert de Wee vun Hëllefen fir ebe Betriber bei där Dekarboniséierung z'ënnerstëtzen.

Do geet natierlech dann och driwwer, dass mer déi néideg Expertise an de Betriber kréien. Hei soll een "Etat des lieux" gemaach ginn. Eng Analys fir dass all eenzele Betrib eng kloer Opstellung ka maache wou e Potential gesäit fir Aspuerungen ze maachen. Mir wëssen dass dat besonnesch bei klengen a mëttlere Betriber e Probleem ass, well dat alles natierlech kascht.

An do si mer do och amgaang mat Luxinnovation e neie Programm opzestelle mam Numm "Fit4Sustainability", wou de Wirtschaftsministère dann deen "État des lieux" do ka maachen a bis zu 70% vun de Käschte vum Consultant, deen dat mécht, dann dee Moment och iwwerhuelen. Dat ass eng maximal Aide vun 100.00 Euro.

Och méi laangfristeg nach ass eng Hëllef ausgeluecht fir datt d'Betriber méi e proppere Fuerpark kréien.

Erëm eng Kéier do zesumme mam Claude Turmes féiere mer eng finanziell Ënnerstëtzung a beim Uschafe vu Camionnetten a Camione mat niddregen Emissiounswäerter.

Mir wäerte parallel dozou och eng Hëllef aféiere fir generell d'Betriber bei hiren Dekarboniséierungsprojeten z'ënnerstëtzen.

Och do ginn d'Detailer nach zesumme mam Energieministère ausgeschafft.

Dat si grosso modo déi Mesuren, déi mer elo huele fir de Betriber ze hëllefen.

Ech mengen och do dass dat grad esou wéi dat wat mer bei de Stéit maachen en equilibréierte Pak ass, wou mir wierklech kënnen do op eng punktuell Aart a Weis intervenéieren ouni Helikoptersuen iwwert d'Betriber ze streeën. Dat ass och gesot ginn am Kader vun där Tripartite. Mir musse cibléiert schaffen. Mir mussen och e Signal gi vu Sobrietéit, dass mer wierklech amgaange sinn, um Wee si vun där Transformatioun vun eiser Wirtschaft an ech mengen, dass dee Solidaritéitspak och, wat deen ekonomeschen Deel ugeet wierklech deem Usproch gerecht gëtt.

Ech géif dann domadder d'Wuert ginn un de Serge Allegrezza.

Deen eis mengen ech eng Kéier kann erklären e bësse wat déi Approche do mat deenen Quintillen, wéi dat funktionéiert an och, mengen ech, well et wichteg ass fir ze verstoe wat do den ... jo, de "Point de départ" ass vun der Kafkraaft a wéi mer dat berechent hunn.

[Serge Allegrezza]

Merci. Madamm Minister, Här Minister. Ech schwätze vun deem Dokument, wou grouss Statec drop steet.

Dat ass een Dokument wat och zum groussen Deel an der Tripartite iwwert all déi Deeg a Nuechten a Weekender benotzt ginn ass.

Ech wëll Iech e puer Erklärungen dozou ginn. Ech mengen, ech hu grad héieren an der Debatt an der Chamber, dass do bemängelt ginn ass, dass net genuch Informatiounen doriwwer zirkuléieren, mee ech mengen hei kënnen mer dann eng Partie dovunner ginn.

Also de Mandat war dat fir ze soen: wat ass den Impakt op de "Pouvoir d'achat"? Mee d'Verdeelung och dovunner kucken vun deenen déi manner verdéngen an deenen déi méi verdéngen.

Dat heescht déi Quintillen. De Quintil ass ganz einfach de Revenu vum Menage, vum Klengste bis zum Gréissten, all Kéiers "par tranche" vun 20% vun de Leit an de Quintil 1 z.B., dat ass e "Revenu brut", dee geet da bis 44.000 an de Quintil 2 geet vu 44.000 bis op 68.000.

Dat heescht et ass wichteg z'ënnerscheeden, déi ënnerschiddlech Gruppe vu Menagen "selon le revenu".

Déi 2. war d'Kompetitivitéit an dat 3. och war d'"Transition énergétique" an eis Previsioun vun der Inflatioun, déi mer publizéiert haten, déi huet gewisen dass 1. e Mol eng Tranche géif am Abrëll falen - "pile-poile".

Dat ass Muer.

An déi 2., leider, bei 100 Dollar de "Baril de Brent", lande mer dann am August.

An do ass et awer sou, dass dat e bësse schnell kënnt an d'Betriber hunn net d'Méiglechkeet hir Produktivitéit bis zu deem Zäitpunkt esou erop ze bréngen, dass se kéinten sou e Schock och kéinten absorbéieren.

Dofir ass et normal, dass amfong e misst e bësselchen hinnen déi Méiglechkeet ginn dat ze kompenséieren duerch eng Erhéijung vun der Produktivitéit.

Dofir brauch een awer Zäit.

An dann och déi Imprevisibilitéit.

Ech mengen dat spillt och eng ganz grouss Roll, well mir als Previsionnisten, mir gi vun der Hypothees aus, dass mer e Brent hunn vun 100 Dollar, mee ech hunn elo grad gekuckt, e läit elo bei 108 a mir wëssen net wat den Zar vum Kremlin nach alles decidéiert an dee Moment kann e Schock sinn, deen d'Inflatioun nach vill weider dreift an dofir ass e et effektiv wichteg dass een hei eng Previsibilitéit kritt doduerch, dass een dee Moment och den Index dann déi nächst Tranche ëm e Joer ka verschiben.

Wat ganz wichteg ass - d'Madamm Backes huet dat gesot - mir sinn ausgaange vun der "Perte de pouvoir d'achat".

Dat ass eng ganz wichteg Notioun.

Wat hu mir gemaach? Mir hunn einfach gekuckt d'Depense vun de Menagen "Energie" a "Non-énergie" säit scho just virun der Pandemie, 2019, plus d'Pandemie bis 2021 an eng Previsioun op 2022.

Mir hu gekuckt: wat sinn d'Depensen? Wéi sinn déi evoluéiert? Pro Quintil.

Dat heescht an dat hutt der op enger Graphik, do hu mer dat duergestallt, déi op der Tripartite virgedroe ginn ass, op der Säit 4.

Do gesitt der ganz gutt, dass wann ee kuckt par Rapport zum Revenu, da gesäit ee ganz gutt: déi méi Aarm, déi Defavoriséiert bezuele vill méi, also hir Depensen, par Rapport zu hirem Revenu, si vill méi héich.

Also eng Inegalitéit an der Consommatioun an dat féiert natierlech dozou, dass eng "Perte de pouvoir d'achat" probabel ass.

Allerdéngs kuckt een och op der anerer Säit: wat sinn déi verschidde Revenuen? An do hu mer dann eng Rei vu Simulatioune gemaach.

Dat ass dann deen Tableau op der Säit 5. Deen ass ganz vill an der Tripartite benotzt ginn.

Do sinn déi verschidde Simulatiounen. Wat do wichteg ass ze gesinn, déi ass "par quintile", dat ass wann den Index géing funktionéieren, Abrëll an August, dann ass eng staark "Perte de pouvoir d'achat", wann ee soss keng Mesurë mécht.

Also den Index ass schonn e gutt Instrument, mee an dëser Situatioun geet en net duer a speziell net fir déi manner favoriséiert.

Duerno war jo den Energiedësch komm. Do hunn sinn eng ganz Rei Mesuren do decidéiert ginn. An dat huet natierlech och gehollef, mee mir hu festgestallt, dass wann een dann d'Indextranche reportéiert op d'nächst Joer, dann ass awer nach e Gap, deen dann entsteet. Dat heescht eng "Perte de pouvoir d'achat" fir de Q1 an de Q2. Dat heescht ënnen an der Distributioun vun de Revenuen an dat si 419 an 380.

Dat sinn déi rout Zuelen, déi op dem Tableau 2 sinn. Do gesitt der fir 2022 wat eigentlech verluer geet an dat war amfong d'Basis vun der Diskussioun: wéi kënne mer dee kompenséieren? An déi ganz Negociatiounen hunn sech dorëmmer gedréint an do huet een allerhand Mesurë gesicht am Dialog, déi dat dote kéinte kompenséieren.

Do wäert d'Madamm Toussing driwwer schwätzen, iwwert de "Crédit d'impôt", dee schlussendlech zeréckbehale ginn ass. Mir sinn och hei an enger "Logique ménage", well mir maachen Enquêtë bei de Menagen, sou wéi d'Leit wunnen a liewen an, voilà, dat heescht et ass eng "Logique ménage", mee vun den Aiden déi kommen, dat si Foyer-fiscauxen, dat heescht, et ass amfong geholl en Instrument wat, dat muss ee soen, nach méi generéis ass, wéi dat wat de Statec momentan do ausgerechent huet.

Ech muss soen, wann ech elo d'Zuele kucken, déi beschloss gi sinn, ass et wierklech eng staark Iwwerkompensatioun, déi rout Zuele verschwannen da komplett hei. De "Pouvoir d'achat" ass dee Moment gedeckt ënnen an ech muss soen, déi déi méi verdénge kommen och an den Tableau weist dat, beim "Pouvoir d'achat", kommen net schlecht ewech.

Voilà. Ech bleiwen do dobäi stoen. Ech mengen Dir hutt Zuele genuch schonn héieren an ech mengen d'Madamm Toussing kann elo soen konkret wat dat fir déi eenzel Menage duerstellt.

[Pascale Toussing]

Jo, Villmools Merci.

Gudde Mëtteg dann och vu mir.

Et ass Villes gesot ginn. D'Madamm Finanzminister huet Iech Detailer erkläert vun dem "Crédit d'impôt", wéi e schlussendlech wäert proposéiert ginn.

Ech brauch do net méi all ze vill dozou ze soen. Den Här Allegrezza huet Iech d'Originne vun eisen Diskussiounen erkläert an notamment dee faméisen Tableau.

Mir hunn als Steierverwaltung iwwert déi lescht Deeg an déi lescht Wochen an Nuechten eng ganz Rei Variante proposéiert, wéi ee kann iwwert de Wee vun den direkte Steieren déi "Perte de pouvoir d'achat" do kompenséieren, respektiv iwwerkompenséieren.

Et war relativ schnell kloer, datt de Wee vun engem Steierkredit un sech dee war, deen hei ubruecht war an deen och vun der Regierung a vun de Sozialpartner sou erwënscht war.

D'Diskussioune waren e bësse méi laang am Detail vun sou engem Steierkredit an notamment an de Montante vun sou engem Steierkredit.

Mir hunn eis 1. Proposen ugefaange gehat an deem mer eigentlech wollte mat de bestoende Steierkreditter, wéi mer se haut kennen, spréch de "Crédit d'impôt salarié", "Crédit d'impôt pensionné" an de "Crédit d'impôt pour indépendants" eropgoen.

Zousätzlech zu deem aneren "Crédit d'impôt", wéi mer e kennen, dee ronderëm de Mindestloun et och nach gëtt.

Bon, schlussendlech hu mer dann decidéiert fir e neien "Crédit d'impôt" ze proposéieren. Och, mee net nëmmen.

Well mer un sech e bësse méi large an der "Tranche de revenu" wollte goen, déi hei dovunner benefisséieren.

Ech erënner dorun, datt déi bestoend "Crédits d'impôt", datt déi fir d'éischt eropginn, ier se um Maximum ukommen. Fir dat elo ontechnesch z'erklären.

Da sinn se um Maximum an da ginn se haut bei 80.000 Euro d'Joer, ginn se op 0.

Bon, hei war et elo erwënscht méi ze maachen, och wann dat elo net onbedéngt noutwenneg gewiescht wär op Basis vum Tableau vum Statec.

Dofir hu mer dann elo virgesinn e neien anzeféieren. An dee neien - d'Madamm Backes huet et erkläert - soll un sech sou lafen, datt all déi Leit, déi e Salaire oder eng Pensioun kréien, respektiv bei den Independante musse mer nach kucken, wéi mer et wëlle maachen, mir musse jo elo Gesetzer schreiwen, zäitno, wéi d'Madamme Backes sot. Mee trotzdeem, mir mussen se dann awer schreiwen.

Datt déi quasi 8 Mol supplementar zu hirer Paie a mam Ausbezuele vun der Paie vum Patron, am 1. Quintil 84 Euro bäikréie pro Mount, an am 2. Quintil dann tëschent 84 a 76 am 3. Quintil gi mer da progressiv erof op 0. Dat wéi gesot méi ass, wéi dat wat mer haut iwwer "Crédits d'impôt" maachen.

Laut Tableau vum Statec, dat ass hei gesot ginn, hätte mer vill manner kënne maache fir den "Pouvoir d'achat" auszegläichen.

Et ass bewosst decidéiert gi fir hei de "Pouvoir d'achat" z'iwwerkompenséieren, notamment am 1. an am 2. Quintil.

Mee ech wollt awer dozou soen, datt och wann dat net de "But recherché" war, den Effet vun där Mesure ass, datt mer un sech notamment an deenen 2 Quintillen elo méi maachen, datt déi Leit méi erauskréien, wéi dat wat se kritt hätten, wann déi Indextranche normal gefall wär elo am ... déi nächst déi virgesinn ass. D'Madamme Backes huet et gesot.

Voilà. Villäicht nach ze soen, et ass och ugedeit ginn: an deene Montante vun deem neie Steierkredit, sinn déi Kompensatioune scho mat dra fir d'Augmentatioun vun der CO2-Steier souwuel fir 2022, wéi fir 2023.

Fir de Rescht: d'Detailer leien um Dësch. Ech sti gär zu Ärer Verfügung wann nach Froe sinn. Merci.

[Yuriko Backes]

Merci Madamm Toussing.

Voilà, ech mengen ... Ech hoffen Dir gesitt mat all den Explikatiounen, déi villäicht haut an der Chamber, déi de Premier ginn huet, an déi mir Iech och elo konnten hei ginn, dass dat heite wierklech e ganz seriöen, ganz zolitte Pak ass, deen am Interêt vun de Bierger, vum Land ass op der enger Säit, an haaptsächlech eben an deenen, awer net nëmmen, an deen ënneschte Quintillen 1 an 2, mee och 3 fir wierklech ganz gutt de Kafkraaftverloscht ze kompenséieren an op där anerer Säit den Entreprisë vum Land hei entgéint kënnt an si och ënnerstëtzt. Ech mengen an deem Sënn ass dat heite wierklech Win-Win.

Dat ware keng einfach Diskussiounen. Et ware laang Negociatiounen.

Mee ech menge mir sinn op eiser Säit opallefall wierklech zefridden domadder an ech hoffen dass dës Explikatiounen dann och utile ware fir Iech a mir stinn Iech natierlech ganz gären zur Verfügung fir Froen.

[Journalist]

Gudde Mëtteg. David Marques fir de Quotidien.

Ech géif nach eng Kéier méi prezis d'Fro stellen zur Indextranche fir 2023. Also dem Calcul vum Statec no, ass keng fir 2023 virgesinn, wann ech dat richteg gelies hunn. Kënnt Dir dat confirméieren?

[Franz Fayot]

Jo.

[Journalist]

Voilà, gutt. Dann ... Also Dir verschiibt se op 2023, mee eng regulär fir 2023 ass net virgesinn. Am Moment. Voilà. Gutt. Da stellt sech d'Fro, déi ech virdru schonn an der Pressekonferenz gestallt hat.

Am Communiqué vun der Regierung steet, dass falls eng weider Tranche 2023 géif falen, dat heescht eng regulär, géif d'Tripartite nach eng Kéier zesummekommen. An Dir, Här Fayot, hutt awer elo gesot, wat och am Dokument steet, dat mer kruten, dass falls 2023 eng géif falen, da géif se automatesch decaléiert ginn.

Wat ass do elo richteg? Kënnt d'Tripartite nach eng Kéier zesumme falls 2023 eng Tranche fält?

Oder ass et d'office decidéiert, dass se egal wéi op 2024 decaléiert gëtt?

Ech hoffen ech hu mech kloer ausgedréckt.

[Franz Fayot]

Also déi Clause de Rendez-vous, déi ass gefrot gi vun de Gewerkschaften, déi deen Accord mat ënnerschriwwen hunn, fir effektiv nach eng Kéier an där Eventualitéit sech och ze gesinn, wann dat géif antrieden, wat natierlech dann och géif heeschen, dass d'Inflatioun vill méi héich ass, wéi dat wat mir elo virausgesinn. Mee mir sinn a ganz onsécheren Zäiten.

Mir wëssen en Fait net wat d'nächst Joer wäert geschéien. Et huet keen eng Kristallbull. Effektiv, dat hänkt dovun of, wéi dee Krich do evoluéiert, wat fir eng Repercussiounen dat huet weltwäit op d'Wirtschaft.

Den Ament ass Shanghai erëm an engem Lockdown.

Dat si Saachen, déi mir net alleguerten elo um Radar hunn, well mer alleguerten an d'Ukraine kucken.

Mee déi awer och riseg Implicatioune kënnen hunn op d'Weltwirtschaft.

Dat sinn alles Entwécklungen, déi mir haut net kennen an dofir huet et eis awer weis geschéngt fir do eben am Kader vun der Tripartite eis sou eng Méiglechkeet ze ginn fir e Rendez-vous.

Nichtsdestotrotz ass dat anert och richteg an dat wäert och de Prinzip bleiwen, dass mer un sech wann 2023 soll eng Indextranche falen, eng regulär, d.h. net déi vun Abrëll 2023, dass déi dann ëm 12 Méint géif reportéiert ginn.

[Journalist]

Merci dofir. Ech géif Iech eng 2. Fro stellen:

Déi Hëllefen, déi den Entreprisen ausbezuelt ginn, gëtt et do eng Clause dran, fir hinnen ze verbidden, dass déi Entreprisë wou Sue kréie vum Staat, verbuede kréien z'entloossen?

[Franz Fayot]

Dat ass net virgesinn, sou wäit ech elo weess.

Mee dat ass effektiv ganz technesch, dee "Framework". Dat hutt der jo typescherweis an der Kuerzaarbecht.

Déi Betriber, déi och am Covid-19 an deem "Chômage partiel structurel" do konnten do vun der Kuerzaarbecht benefisséieren, hunn sech effektiv missten engagéieren net ze licenciéieren.

Mee ech ginn dovunner aus, dass dat elo keng Conditionalitéit ass an deenen Hëllefen do an deem neien "Framework".

[Journalist]

Okee an eng virleefeg lescht vu menger Säit, eng technesch Fro, déi villäicht d'Madamm Toussing ka beäntwerten:

Vu dass déi Kompensatioun iwwer "Crédits d'impôt" leeft, wéini ginn déi konkret ausbezuelt?

Wier dat eréischt no der Steiererklärung vun 2023, wou der retroaktiv zeréckbezuelt? Kënnt Dir do villäicht Detailer nennen?

[Pascale Toussing]

Merci fir déi Fro.

Ënnert der Konditioun, datt dat Gesetz, wat mer wäerte preparéieren och esou gestëmmt gëtt, ass envisagéiert, datt dee neie Steierkredit, datt dee mat der Paie pro Mount ausbezuelt gëtt, respektiv mat der Pensioun an dann a priori ab August 2022 bis Mäerz 2023 inclus.

[Journalist]

Pol Reuter, Reporter.lu.

Ech hätt villäicht als éischt e Mol e puer Verständnisfroen, notamment déi Zuelen, déi den Här Allegrezza elo grad geliwwert huet, déi bezéien sech op d'Joer, also vum Kafkraaftverloscht bezéien sech op d'Joer 2019, heescht dat, dass an deene leschten 2 Joer d'Kafkraaft am allgemengen erof gaangen ass vun de Menagen ?

Well soss kann een jo awer net soen, dass et eng wierklech Iwwerkompensatioun ass par Rapport zum leschte Joer, zum Beispill.

[Serge Allegrezza]

Nee, dat hei ass eng Rechnung, déi hëlt déi ganz Period en compte.

Dat sinn all d'Depensen, déi en plus komm sinn. "Dépenses énergétiques et non-énergétiques".

Et ass den Delta. Et ass dee Plus deen dobäikomm ass an deen ass gekuckt ginn: wéi ass dee géigefinanzéiert gi souzesoe vun de Menagen?

Wann elo beim Revenu Eppes dobäi kënnt, z.B. eng Indextranche am Oktober vum leschte Joer, do sinn Augmentatioune vum Salaire gewiescht, deenen hu mer alleguerte Rechnung gedroen, an dann hu mer gekuckt wat bleift dann nach Rescht, wat eigentlech ze kompenséiere wier duerch déi Explosioun vun Depensen.

Dat heescht et ass souzesoen, wann der wëllt, et ass e Solde vum "Pouvoir d'achat", deen net gedeckt war an dann hu mer gekuckt: majo, wann just den Index spillt, wat mécht dat aus?

Do koumen déi Mesurë vum Energiedësch.

Duerno hu mer gekuckt, wat bleift dann nach dann iwwreg? An duerno koumen déi Negociatiounen am Kader vun den Diskussiounen, déi elo stattfonnt hunn, wou dann de "Crédit d'impôt" zeréckbehale ginn ass fir deen Delta, wat nach Recht bliwwen ass, fir 2022 an 2023.

Wann der kuckt an Ärem Déngen, hutt der 2 Tableauen, och 2023.

An do gesitt der, dass dofir ass dann 2022 wat kompenséiert gëtt an 2023 a bei 2023, do fält dann erëm eng Kéier eng Indextranche, déi da rattrapéiert dee "Perte de pouvoir d'achat", deen da stattfonnt hätt, dee mer decaléiert hunn.

Voilà. Dat heescht et ass esou, wéi een de Tableau muss liesen. Et ass amfong geholl e Solde iwwert déi Joren.

[Journalist]

Dat heescht just déi lescht Linn vum "Crédit d'impôt", déi feelt un sech? Also do wär nach eng Linn dobäi?

[Serge Allegrezza]

Voilà. Jo, ech hu just Defiziter gewisen. D'Madamm Toussing deckt se mam "Crédit d'impôt".

[Journalist]

Dann hätt ech nach eng weider Fro wat den Index betrëfft. Et gouf elo déi ganzen Zäit scho just iwwert d'Indextranchë geschwat, déi de Salaire betreffen.

Wéi gesäit et un sech mat deenen anere Servicer oder z.B. Allocatiounen oder Kannergeld, déi jo un sech och indexéiert sinn.

Wéi gesäit et domadder aus? Géing dat dann och eréischt nodréiglech funktionéieren oder géing do trotzdeem am August schonn z.b. d'Kannergeld erhéicht ginn?

[Franz Fayot]

Ech mengen Dir hutt jo gesinn, dass mer amfong engersäits Saachen, déi net elo ënnert den "Crédit d'impôt" kënne falen, wéi z.B. de CEDIES, d'Bourse fir d'Studenten, déi si jo wann een esou wëll, indexéiert ginn, doduerch dass mer se revaloriséieren an upassen un d'Inflatioun. Dat selwecht beim REVIS a bei deem "Revenu minimal" fir déi handicapéiert Leit, och do kënnt jo eng speziell Mesure.

Dat si jo Mesuren, déi an déi Richtung ginn. Beim Kannergeld ass elo näischt ugeduecht, mee Dir wësst, dass dat viru kuerzem jo ...

D'lescht Joer jo nach amfong adaptéiert ginn ass, indexéiert ginn ass.

Et ass beim Kannergeld elo do näischt virgesinn.

[Journalist]

Just fir sécher ze sinn: d.h. alleguerte Saachen, déi indexéiert sinn, dat géing dann och am August sech net applizéieren?

[Yuriko Backes]

Genau, jo.

[Journalist]

Villäicht nach eng politesch Fro, villäicht un de Minister Fayot: hutt Dir net e bëssen den Androck, dass der dermadder, och wann et eng exzeptionell Mesure ass, mee villäicht e Mol e bësse salopp ausgedréckt, dee besseren Index erfannt, well e méi selektiv ass, well déi ënnescht méi profitéieren, wéi déi iewescht Kategorie vum Salaire? Kann een dat esou ausdrécken? Respektiv wat wär Är Reaktioun dorobber?

[Franz Fayot]

Also d'Virgab an den "Parti pris" war hei effektiv vun Ufank un fir ze soen: mir maachen Eppes wat selektiv ass.

Mir hu keng onbegrenzte Moyenen.

Mir sinn an enger Situatioun déi och budgetär net einfach ass, wou mer net wësse wat wäert passéieren an deenen nächste Méint an iwwert déi nächst 2 Joer, dofir kënne mir net elo ganz breet streeën. Dofir maache mir dat cibléiert.

Dat war d'Iddi dohannert. Et ass mengen ech och effektiv eng Première, dass mir dat sou präzis a pointéiert Aart a Weis maache vun deene Quintillen ausgoen, wéi de Serge Allegrezza dat elo just gutt explizéiert huet, a wierklech kucken do wou et e Verloscht gëtt un Kafkraaft an dat da kompenséieren.

Mir gesinn och par ailleurs dass den Index deen Effet huet an ech wëll dat och elo guer net bewäerten, dass en wann en voll spillt an deenen ieweschte Revenuen amfong ausschléit a méi amfong kompenséiert oder méi Kafkraaft nach gëtt wéi dat wat verluer gëtt, duerch den Effet vun deenen héijen Energiepräisser an aneren Depensen.

Dat huet och domadder ze dinn, dass déi Kompositioun vun den ... vun der Consommatioun, vum Wuerekuerf, tëschent deene verschiddene Menagen an deene verschiddene Revenusklassen anescht ass, vun deem engen zum aneren.

Dat heescht do gëtt et schonn effektiv Diskrepanzen an hei war wierklech d'Iddi a wierklech de "Parti pris" vun Ufank un fir hei op eng sozial-selektiv an op eng sozial-gerecht Aart a Weis do wierklech z'intervenéieren an do ass de "Crédit d'impôt" natierlech en super Instrument, wou déi Energiekris an déi Situatioun hei am wéisten deet.

[Yuriko Backes]

Dat war effektiv fir déi ganz Regierung wierklech wichteg, dass mer hei déi, déi am meeschte Kafkraaftverloscht eben hunn, dass mer déi kompenséieren, dass mer déi, wéi mir Iech hei erkläert hunn, wierklech largement kompenséieren.

Wéi gesot, op eng sozialgerecht an op eng cibléiert Aart a Weis an ech mengen dat hu mer wierklech ganz, ganz gutt hei, mat dësem neien "Crédit d'impôt énergie" fäerdegbruecht.

Wa keng weider Froe sinn, da soe mir Iech alleguerte Merci an nach e schéinen Owend.